VENDIM
Nr. 461, datë 26.7.2018

PËR NJË NDRYSHIM NË VENDIMIN NR. 1058, DATË 22.12.2010, TË KËSHILLIT TË MINISTRAVE, “PËR KALIMIN E ISH-SHKOLLËS SË ULËT TË NDËRTIMIT (3 KATE) DHE ISH-KONVIKTIT (4 KATE), SHKOZET, DURRËS, NË PËRGJEGJËSI ADMINISTRIMI TË MINISTRISË SË PUNËVE PUBLIKE DHE TRANSPORTIT, PËR ENTIN KOMBËTAR TË BANESAVE, PËR QËLLIM PRIVATIZIMI”

Në mbështetje të nenit 100 të Kushtetutës dhe të neneve 8, 10, 11 e 13, të ligjit nr. 8743, datë 22.2.2001, “Për pronat e paluajtshme të shtetit”, të ndryshuar, me propozimin e ministrit të Financave dhe Ekonomisë, Këshilli i Ministrave

VENDOSI:

1. Pika 3, e vendimit nr. 1058, datë 22.12.2010, të Këshillit të Ministrave, ndryshohet si më poshtë vijon:
“3. Procedurat e privatizimit të apartamenteve dhe lidhja e kontratës të bëhen brenda 1 (një) viti nga data e hyrjes në fuqi të këtij vendimi. Në rast se personi, sipas listës bashkëlidhur këtij vendimi, nuk paraqitet pranë EKB-së të lidhë kontratën brenda afatit 1-vjeçar, familjes i humbet e drejta e privatizimit dhe objekti do të përdoret nga Enti Kombëtar i Banesave, në zbatim të politikave të strehimit, sipas legjislacionit në fuqi.”. 
2. Ngarkohen Ministria e Financave dhe Ekonomisë, Enti Kombëtar i Banesave dhe kryeregjistruesi i Pasurive të Paluajtshme të Republikës së Shqipërisë të ndjekin procedurat e nevojshme për zbatimin e këtij vendimi.
Ky vendim hyn në fuqi pas botimit në Fletoren Zyrtare.
KRYEMINISTRI
Edi Rama

